Document ID: 32001D0531

Απόφαση της Επιτροπής
της 27ης Ιουνίου 2001
σχετικά με τη σύσταση ευρωπαϊκής συμβουλευτικής επιτροπής για την έρευνα
[κοινοποιηθείσα υπό τον αριθμό Ε(2001) 1656]
(2001/531/ΕΚ, Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
Εκτιμώντας τα ακόλουθα:
(1) Η Επιτροπή χρειάζεται τη συνδρομή ενός ανεξάρτητου φορέα υψηλού επιπέδου για να αυξήσει την αποτελεσματικότητα των ευρωπαϊκών πολιτικών ΕΤΑ.
(2) Ο συμβουλευτικός φορέας θα πρέπει να αποτελείται από υψηλού επιπέδου πρόσωπα της επιστημονικής κοινότητας, της βιομηχανίας και του τομέα των υπηρεσιών προκειμένου να εξετάζει γενικά θέματα ερευνητικής πολιτικής.
(3) Στα συμπεράσματα της προεδρίας του Ευρωπαϊκού Συμβουλίου της Λισαβόνας (Μάρτιος 2000) αναφέρεται ότι η Ευρωπαϊκή Ένωση πρέπει να εργασθεί για την επίτευξη των στόχων που τίθενται στην ανακοίνωση της Επιτροπής "Προς έναν ευρωπαϊκό χώρο έρευνας".
(4) Στις 16 Νοεμβρίου 2000, το Συμβούλιο τόνισε και πάλι τη σημασία της σύστασης ενός ανεξάρτητου συμβουλευτικού φορέα από την Επιτροπή.
(5) Ο ρόλος των επιστημονικών γνώσεων και γνωμοδοτήσεων καθίσταται ολοένα σημαντικότερος για τη χάραξη και άσκηση των πολιτικών της Ευρωπαϊκής Ένωσης.
(6) Η Επιτροπή είχε ευρείες διαβουλεύσεις με τους οικείους ακαδημαϊκούς και βιομηχανικούς κύκλους για να προσδιορίσει τη βέλτιστη μορφή του σχετικού φορέα.
(7) Το συμβουλευτικό σύστημα πρέπει να προσαρμοστεί στις απαιτήσεις των πολιτικών στον τομέα της επιστήμης και της τεχνολογίας, και ιδίως στην ανάπτυξη ενός ευρωπαϊκού χώρου έρευνας, με πλήρη σεβασμό προς τις αρμοδιότητες των ειδικότερων κοινοτικών συμβουλευτικών δομών, ιδιαίτερα των υπεύθυνων για την αξιολόγηση κινδύνων.
(8) Η Επιτροπή υποστηρίζει την επαρκή εκπροσώπηση των γυναικών στις συμβουλευτικές επιτροπές και έχει θέσει ως στόχο τη συμμετοχή των γυναικών σε δραστηριότητες ΕΤΑ σε ποσοστό 40 %,
ΑΠΟΦΑΣΙΖΕΙ:
Άρθρο 1
Η Επιτροπή συνιστά συμβουλευτική επιτροπή η οποία καλείται στο εξής "ευρωπαϊκή συμβουλευτική επιτροπή για την έρευνα" (η επιτροπή). Πρόκειται για έναν συμβουλευτικό φορέα σε θέματα πολιτικής για την έρευνα και την τεχνολογική ανάπτυξη.
Άρθρο 2
1. Η αποστολή της επιτροπής είναι να συμβουλεύει την Επιτροπή σχετικά με τη χάραξη και την άσκηση κοινοτικής πολιτικής στον τομέα της έρευνας και της τεχνολογικής ανάπτυξης. Στο πλαίσιο αυτό, η επιτροπή θα αποδώσει ιδιαίτερη σημασία στην υλοποίηση του ευρωπαϊκού χώρου της έρευνας και στη χρήση μέσων άσκησης πολιτικής, όπως τα κοινοτικά προγράμματα-πλαίσια για την έρευνα και την τεχνολογική ανάπτυξη.
2. Για την εκπλήρωση της αποστολής που καθορίζεται στην παράγραφο 1, η επιτροπή, είτε με δική της πρωτοβουλία είτε μετά από αίτημα της Επιτροπής, γνωμοδοτεί ή παρέχει συμβουλές για διάφορες πτυχές της κοινοτικής ερευνητικής πολιτικής ή για επιστημονικές και τεχνολογικές εξελίξεις που σημειώνονται στην Ευρώπη και παγκοσμίως.
3. Η Επιτροπή μεριμνά ώστε η επιτροπή να λαμβάνει τις αναγκαίες πληροφορίες για την εκπλήρωση της αποστολής της. Στο πλαίσιο αυτό, η επιτροπή ενημερώνεται τακτικά για τις εξελίξεις της κοινοτικής ερευνητικής πολιτικής.
4. Κατόπιν επισήμου αιτήματος της επιτροπής, οι υπηρεσίες της Επιτροπής της παρέχουν γραπτά σχόλια σχετικά με τις γνώμες ή τις συμβουλές που διατύπωσε. Οι υπηρεσίες της Επιτροπής της διαβιβάζουν επίσης τακτικά πληροφορίες σχετικά με τις ενδεχόμενες δράσεις που έχουν αναληφθεί στη συνέχεια.
5. Κάθε φορά που η Επιτροπή ζητά τη γνώμη της επιτροπής μπορεί να ορίζει χρονικά περιθώρια για τη διατύπωση της.
6. Η επιτροπή υιοθετεί σαφώς δεδηλωμένες θέσεις, τηρεί ανεξάρτητη στάση και δεν εκπροσωπεί συμφέροντα επιστημονικών, βιομηχανικών και άλλων οργανισμών, χωρών ή κλάδων. Εφόσον κρίνει σκόπιμο, διαβουλεύεται με τους εν λόγω οργανισμούς.
7. Με την επιφύλαξη των διατάξεων του άρθρου 8, οι συμβουλές που παρέχει η επιτροπή δημοσιοποιούνται και γνωστοποιούνται στα όργανα των Ευρωπαϊκών Κοινοτήτων, καθώς και στα κράτη μέλη.
Άρθρο 3
1. Η επιτροπή αποτελείται από 45 μέλη τα οποία διορίζονται από την Επιτροπή υπό την προσωπική τους ιδιότητα. Προκειμένου να εξασφαλισθεί κατάλληλη εκπροσώπηση των επιστημονικών/ακαδημαϊκών, επιχειρηματικών/βιομηχανικών κύκλων και των άλλων ενδιαφερομένων μερών, καθώς και πλήρης ανεξαρτησία της επιτροπής, η διαδικασία του διορισμού έχει ως εξής:
- 20 μέλη από τους ακαδημαϊκούς κύκλους θα διοριστούν βάσει προτάσεως του Ευρωπαϊκού Ιδρύματος Επιστημών (European Science Foundation - ESF),
- 20 μέλη από τους επιχειρηματικούς και βιομηχανικούς κύκλους θα διοριστούν βάσει προτάσεως της Ένωσης των Συνομοσπονδιών της Βιομηχανίας και των Εργοδοτών της Ευρώπης (Union of Industrial and Employer's Confederation of Europe - UNICE),
- πέντε μέλη θα επιλεγούν από την Επιτροπή.
Ο διορισμός των 45 μελών αποτελεί αντικείμενο μιας και μόνον απόφασης και η Επιτροπή δημοσιεύει κατάλογο των μελών της επιτροπής στην Επίσημη Εφημερίδα των Ευρωπαϊκών Κοινοτήτων.
2. Η τελική σύνθεση της επιτροπής αντικατοπτρίζει την ευρωπαϊκή ποικιλότητα. Καθόλη τη διάρκεια της διαδικασίας διορισμού εφαρμόζονται τα ακόλουθα κριτήρια:
- αριστεία στον τομέα της έρευνας ή/και της διαχείρισης της έρευνας,
- συμβουλευτική εμπειρία σε ευρωπαϊκό ή διεθνές επίπεδο,
- ισορροπία μεταξύ των επιστημονικών και τεχνολογικών κλάδων συμπεριλαμβάνοντας άτομα με ειδική πανεπιστημιακή-βιομηχανική εμπειρία,
- γεωγραφική ισορροπία, λαμβάνοντας υπόψη τη διεύρυνση της ΕΕ και τις συνδεδεμένες με τα προγράμματα-πλαίσια χώρες,
- ισόρροπη εκπροσώπηση των δύο φύλων.
Άρθρο 4
Η θητεία των μελών της επιτροπής είναι τριετής και μπορεί να ανανεωθεί μία φορά. Τα μέλη της επιτροπής συνεχίζουν να ασκούν τα καθήκοντα τους έως ότου ληφθούν μέτρα για την αντικατάσταση τους ή την ανανέωση της θητείας τους.
Τα μέλη της επιτροπής δεν αμείβονται για την εν προκειμένω εργασία τους. Τα έξοδα ταξιδιού και διαμονής στα πλαίσια των συνεδριάσεων της επιτροπής ή της σύστασης ομάδων εργασίας καλύπτονται από την Επιτροπή σύμφωνα με τους ισχύοντες διοικητικούς κανονισμούς και ρυθμίσεις. Μετά από προηγούμενη έγκριση, η Επιτροπή μπορεί να καλύψει επίσης τα έξοδα ταξιδιού και διαμονής στο πλαίσιο της προπαρασκευής των γνωμών και των συμβουλών, όπως, επί παραδείγματι, για συνεδριάσεις που πραγματοποιούνται μεταξύ των μελών της επιτροπής και εξωτερικών εμπειρογνωμόνων εκτός Βρυξελλών.
Άρθρο 5
1. Η επιτροπή εκλέγει πρόεδρο και δύο αντιπροέδρους με πλειοψηφία δύο τρίτων των παρόντων μελών. Επίσης, με πλειοψηφία δύο τρίτων των παρόντων μελών εκλέγει πέντε μέλη της που μαζί με τον πρόεδρο και τους αντιπροέδρους θα αποτελέσουν το προεδρείο της επιτροπής. Η σύνθεση του προεδρείου πρέπει να ανταποκρίνεται στα κριτήρια του άρθρου 3 παράγραφος 2.
Το προεδρείο οργανώνει τις εργασίες της επιτροπής.
Για τους σκοπούς της προπαρασκευής των γνωμών ή των συμβουλών της επιτροπής, το προεδρείο μπορεί να ζητήσει από την Επιτροπή να διεξαγάγει μελέτες ή να συμβουλευθεί εξωτερικούς οργανισμούς.
2. Η Επιτροπή παρέχει χρηματοδοτική και διοικητική στήριξη στη γραμματεία της επιτροπής, μεριμνώντας για την πλήρη διασφάλιση της ανεξαρτησίας της.
3. Για την εκπλήρωση της αποστολής της επιτροπής, το προεδρείο δύναται να συστήσει ομάδες εργασίας αποτελούμενες από μέλη της επιτροπής, και, εφόσον είναι αναγκαίο, από τρίτους. Η επιτροπή και οι ομάδες εργασίας δύνανται να καλέσουν εμπειρογνώμονες να συμμετάσχουν στις εργασίες τους. Οι εμπειρογνώμονες αυτοί συμμετέχουν μόνο στις συζητήσεις των θεμάτων για τα οποία κλήθηκαν. Η Επιτροπή καλύπτει τα έξοδα ταξιδιού και διαμονής.
Η επιτροπή μπορεί να οργανώσει συναντήσεις πρακτικής εργασίες (workshops) και συνέδρια. Εφόσον προηγηθεί σχετική έγκριση, η Επιτροπή καλύπτει τα έξοδα των εκδηλώσεων αυτών.
4. Η Επιτροπή παρέχει στην επιτροπή κατάλληλα μέσα για την προβολή των δραστηριοτήτων και γνωμών της.
Άρθρο 6
Η επιτροπή συνεδριάζει κατά μέσον όρο τρεις φορές το χρόνο. Οι συνεδριάσεις πραγματοποιούνται στα γραφεία της Επιτροπής.
Οι αντιπρόσωποι της Επιτροπής παρίστανται στις συνεδριάσεις της επιτροπής και των ομάδων εργασίας της εκτός εάν ο (η) πρόεδρος της επιτροπής ζητήσει επισήμως διαφορετική ρύθμιση.
Άρθρο 7
Η επιτροπή θεσπίζει τον εσωτερικό κανονισμό της.
Άρθρο 8
Με την επιφύλαξη των διατάξεων του άρθρου 287 της συνθήκης ΕΚ και του άρθρου 194 της συνθήκης ΕΚΑΕ, τα μέλη της επιτροπής υπογράφουν δήλωση σύμφωνα με την οποία δεν θα αποκαλύψουν πληροφορίες των οποίων έλαβαν γνώση μέσω των εργασιών της επιτροπής ή των ομάδων εργασίας της, όταν η Επιτροπή τους πληροφορεί ότι μια συγκεκριμένη γνώμη ή ένα ζήτημα έχουν εμπιστευτικό χαρακτήρα.
Τα μέλη της επιτροπής οφείλουν να απέχουν από συζητήσεις επί θεμάτων στα οποία έχουν συγκρουόμενα συμφέροντα. Για το σκοπό αυτό υπογράφουν δήλωση με την οποία πιστοποιούν ότι, σε περίπτωση που προκύψει θέμα της ημερήσιας διάταξης για το οποίο υπάρχει σύγκρουση συμφερόντων που θα μπορούσε να επηρεάσει την ανεξαρτησία τους, ενημερώνουν τον (την) πρόεδρο.
Άρθρο 9
Η απόφαση 98/611/ΕΚ, Ευρατόμ της Επιτροπής σχετικά με τη σύσταση ευρωπαϊκού forum ερευνών καταργείται.
Βρυξέλλες, 27 Ιουνίου 2001.

Labels: 7
15